**Potrivit prevederilor art.27 alin. (21)** **din Legea fondului funciar nr.18/1991, republicată, cu modificările și completările ulterioare “ *Pe întreaga perioadă de funcţionare a comisiilor locale de fond funciar deţinătorii sau moştenitorii acestora care nu s-au înscris în cooperativa agricolă de producţie, nu au predat sau nu li s-au preluat la stat terenurile prin acte translative de proprietate pot solicita, la cerere, comisiei judeţene emiterea titlului de proprietate în condiţiile prezentei legi, astfel:***

*a)dacă deţinătorii sau moştenitorii acestora figurează cu terenul în registrele agricole sau registrele cadastrale şi în evidenţele fiscale;*

*b)pentru terenul în cauză nu a fost deschisă carte funciară în baza Legii cadastrului şi a publicităţii imobiliare nr. 7/1996, republicată, cu modificările şi completările ulterioare;*

*c)terenul nu face obiectul cererilor de reconstituire sau constituire a dreptului de proprietate de către alte persoane şi nici nu s-a eliberat anterior titlu de proprietate cu privire la acesta.”*

**Persoanele interesate pot formula cereri în vederea constituirii și/sau reconstituirii dreptului de proprietate.**

**ACTELE DOVEDITOARE necesar a fi depuse de persoanele care solicită emiterea titlului de proprietate în temeiul art. 27 alin. (21) din Legea fondului funciar nr.18/1991, republicată, cu modificările și completările ulterioare, conform Hotărârii nr.44/23.05.2023 a Comisiei Județene Hunedoara pentru stabilirea dreptului de proprietate private asupra terenurilor, modificată prin Hotărârea nr.97/30.07.2025, sunt următoarele:**

**1. Cererea solicitantului/solicitanților,** (care va fi înregistrată în registrul special), însoțită de copii de pe act/acte de identitate și acte de stare civilă - naștere, căsătorie, după caz; în cazul în care solicitantul formulează cererea în calitate de moștenitor, se vor depune acte de deces și certificat de moștenitor/de calitate succesorală *(modelul este pus la dispoziție la sediul Primăriei orașului Petrila sau se poate descarca de pe site-ul www.orașulpetrila.ro.)*

**2. Memoriu tehnic,** întocmit și validat prin semnătură și ștampilă de către o persoană autorizată de către ANCPI / OCPI Hunedoara, prin care să se certifice că pentru terenul în cauză nu a fost deschisă carte funciară în baza Legii cadastrului şi a publicităţii imobiliare nr. 7/1996, republicată, cu modificările şi completările ulterioare

**3. Plan de amplasament și delimitare a imobilului**, întocmit și validat prin semnătură și ștampilă de către o persoană autorizată de către ANCPI / OCPI Hunedoara, potrivit Anexei nr. 16 la Regulamentul de recepţie şi înscriere în evidenţele de cadastru şi carte funciară, aprobat prin Ordinul Directorului General al ANCPI nr.600/2023, (Regulament), însușit prin semnătură și ștampilă de președintele Comisiei locale pentru stabilirea dreptului de proprietate privată asupra terenurilor, luat în evidență, fără suprapunere cu imobile limitrofe, la data de .....

**4****. Proces – verbal de vecinătate,** întocmit conform Anexei nr. 20 din Regulamentul de recepţie şi înscriere în evidenţele de cadastru şi carte funciară, aprobat prin Ordinul Directorului General al ANCPI nr.600/2023, cu modificările și completările ulterioare, pentru imobilul în cauză, semnat de către proprietarii/posesorii/ deținătorii/reprezentanții legali ai imobilelor vecine și însușit prin semnătură și ștampilă de primar în calitate de președinte al Comisiei locale pentru stabilirea dreptului de proprietate privată asupra terenurilor

**5. Adeverință** eliberată de Primăria orașului Petrila din care să rezulte suprafața înscrisă în Registrul agricol

**6. Certificat de atestare fiscală eliberat de Serviciul Impozite șI Taxe Locale Petrila**

**7.** În cazul în care terenul solicitat a făcut obiectul unei cauze aflate pe rolul instanțelor de judecată, **o declarație** pe propia răspundere din partea solicitantului din care să rezulte care este soluția rămasă definitivă.

**Cererea și actele prevăzute mai sus, se depun la Primăria Orasului Petrila, fie personal, fie prin poştă.**

 În cazul în care documentele se depun personal, solicitantul va prezenta actele doveditoare în original şi câte o copie xerox, semnată pentru conformitate, rămânând la comisie numai copiile acestora. Când cererea se transmite prin poştă, la aceasta se vor anexa copii xerox semnate pentru conformitate pe propria răspundere de către solicitant.

Modelul cererii este pus la dispoziție la sediul Primăriei orașului Petrila sau se poate descărca de pe site-ul: **www.orașulpetrila.ro.**